Engeland-vulstasies droog ná paniek-aankope(Argieffoto: pixabay) Desperate motoriste het Maandag in Brittanje in rye by vulstasies staan en wag. Die regering word versoek om prioriteit-toegang te bied aan gesondheidsorg- en ander noodsaaklike werkers. Die regering hou vol ŉ gebrek aan bestuurders van die petroltenkwaens om brandstof af te lewer en ŉ ongekende aanvraag na brandstof het tot die krisis gelei, en nie ŉ tekort aan brandstof nie. Die regering het nou ook ŉ ommeswaai gemaak om post-Brexit-immigrasiereëls te verslap om buitelandse vragmotorbestuurders terug te lok. Motoriste moes egter in lang rye staan en wag vir brandstof. “Mense is desperaat. As ek nie nou petrol kry nie, kan ek nie môre werk nie,” het een motoris, David Hart, aan AFP gesê by ŉ Esso-vulstasie in Londen. Hy kon oor die naweek nêrens brandstof kry nie. Brittanje se grootste staatsdiensvakbond Unison het gesê sleutelwerkers, insluitend dokters, verpleegsters, onderwysers en polisiebeamptes moet prioriteit-toegang kry tot brandstof eerder as wat hulle in rye moet staan en wag. Mediese organisasies het reeds gesê gesondheidsorgpersoneel sukkel om by die werk uit te kom en skole het gewaarsku dat aanlyn leer sal moet hervat as onderwysers nie by die klaskamers kan uitkom nie. Motoriste wat by vulstasies in Londen, die suidooste van Engeland en omliggende dele opgedaag het, het slegs op pompe afgekom wat toegespan was en kennisgewingborde wat sê, “Jammer, geen brandstof nie”. Die brandstofhandelaarsvereniging het gesê byna die helfte van die Verenigde Koninkryk se 8 000 brandstofpompe was Sondag droog. “Paniek-aankope” is vir die kwessie blameer. Kritici blameer egter die regering se versuim om die geskiedkundige tekort van vragmotorbestuurders te takel, insluitend ná Brittanje se uittrede uit die Europese Unie in Januarie en die pandemie, waar talle buitelandse vragmotorbestuurders die land verlaat het. Die tekort het ook tot leë supermarkrakke gelei met vrese oor die aflewering van speelgoed en kos vir Kersfees. Olaf Scholz, minister van finansies in Duitsland, verbind die probleme direk met Brexit en lae salarisse in die bedryf. “Ons het baie hard gewerk daaraan om die Britte te oorreed om nie die Unie te verlaat nie.” Plaaslike koerante berig die weermag is op bystand geplaas om petroltenkwaens te bestuur. Die regering doen ŉ beroep op burgers om kalm te bly en soos normaalweg brandstof aan te skaf.